
El govern de Solsona incrementa un 43,5% la factura de l’aigua

Treballem per Solsona explica la repercussió real de la pujada a la butxaca dels solsonins

El passat dijous 28 de setembre el govern municipal format per ERC i la Cup va aprovar per Ple una pujada abrupta del preu del servei municipal de l’aigua. Concretament, la part fixa -aquella que paga tothom per igual, independentment del volum de consum i de si l’ús és domèstic, ramader o industrial- l’han apujat un 47%.

Pel que fa a la part variable de l’ús domèstic, el primer tram s’ha pujat un 26%, el segon tram 16,5% i el tercer tram un 61%. Per tant, per a una llar que té un consum trimestral de 17 m3 -sense superar el primer tram- veurà incrementada la seva factura en un 43,5%. És a dir, si fins ara pagava al cap del trimestre 20,48 euros passarà a pagar 29,37 euros. 

Aquest import evidentment no inclou els altres conceptes que s’integren a la factura de l’aigua com són el clavegueram, les escombraries, la fracció orgànica i el cànon de l’aigua. Aquesta pujada es farà efectiva en la factura del primer trimestre de 2025. Llavors serà quan els solsonins podran comprovar-ho de primera mà.

Els regidors de Treballem per Solsona vam ser els únics que vam votar en contra, argumentant detalladament què significa aquesta pujada per a les butxaques del solsonins, cosa que ha estat explicada a mitges pels partits del govern. Tan és així que Junts per Solsona, també a l’oposició, no va prendre la paraula en aquest punt i va acabar abstenint-se sense justificar el sentit del seu vot.

Tot plegat, s’explica perquè durant els últims anys el govern municipal de Solsona havia optat per no assumir el cost polític d’anar adaptant la factura de l’aigua a les despeses que generava el servei. En aquest sentit, any rere any hem anat escoltant la cantarella que l’Ajuntament de Solsona congelava les taxes i els preus públics municipals contràriament a les actualitzacions tècniques que entomen cada exercici les administracions responsables del nostre entorn. El resultat d’aquesta manera de procedir és un forat important en els comptes de l’aigua que ja no es pot dissimular més. Ara, a principis de legislatura, el govern ho vol tapar de cop augmentant els ingressos a base d’apujar agudament la tarifa.

Treballem per Solsona denunciem aquesta irresponsabilitat en la gestió i, a partir d’ara, demanem seriositat i bon govern en un assumpte tan delicat com és l’aigua. Per últim, també vam instar al govern a comunicar a la ciutadania d’una manera clara. En les primeres informacions oficials emeses sobre l’increment no es posava context comparatiu i només es parlava en xifres absolutes la qual cosa genera desinformació.



Solsona, 3 d’octubre de 2024

